ابنتى الكبرى -سبع سنوات- لما نسمع الآذان واقولها يالا نصلي بتقولى مش قادرة، او مثلا تقولى هصلي بكرة ، ممكن تصلي فرض واحد فقط في الاسبوع مثلا، ازاى احببها في الصلاة، بطريقة الزامية غير المكافآت لانها غالبامش بتوافق علي عمل الطاعة الا بمقابل، وانا مش عاجبنى كدة
معلش ، في الاول الطبيعي يكون عندنا مكافآت بعدين تختفي مع الزمن.  خلي المكافأة باليوم مش بالصلاة الوحيدة.  اعملي جدول كبير ، وعلقيه في غرفتها أو في الصالة ، فيه الأيام على المحور الرأسي ، وفيه الصلوات على المحور الأفقي.  وكل صلاة تصليها تحطي لها نجمة ، وتكوني متفقة معاها ، اليوم كامل النجوم هيكون فيه مكافأة كذا.  أول أسبوعين مثلًا هندي مكافأة كل يوم.  بعدين هنكبر حجم المكافأة ونوعها ، ونخليها على أسبوع كامل النجوم.  وفي وسط كل دا تشجيع مستمر منك ومن والدها : إيه دا؟ ، فلانة شاطرة قوي إنهاردة وصلت 5 صلوات .. هاتي بوسة لبابا ، هكذا ...  وفي وسط المكافآت دايمًا كلام عن ربنا وجماله وجمال نعمه ، وعن الصلاة ومعناها ومعنى اللي بنقوله ونعمله فيها (ودا جزء مهم جدًا) وواحدة وواحدة بعد مدة أطول شوية ، نثبت الجدول ونخلي المكافأة في وقت مجهول غير معلوم لها ، وبعدين بعد مدة أطول قليلًا هنبقى نقدر نستغنى عن الجدول دا ، ونضيف جدول تاني ، وليكن مثلًا : مساعدة ماما في تنظيف البيت أو فرش السفرة ، بر الوالدين ، الواجبات المدرسية ، مساعدة إخواتها الأصغر ، وهكذا في كل السلوكيات اللي حابين نحفزها على إتمامها. الجدول دا هيكون مقسّم على الأيام والصلوات برضه ، بس النجمة مش هتتحط لها بعد كل صلاة غير لما تعمل السلوك الآخر ، بحيث يبقى في دماغها : الصلاة أساسي خلاص ، لازم أصلي ، بس مع الصلاة لازم أعمل شيء إضافي ، وكله برضه بنفس نظام المكافأة كده ، واحدة واحدة ، وبدون أي ضرب او إجبار أو عنف.  وربنا يبارك لك فيها.